हम रोहित हत्याकांड को एक मुकम्मल हिन्दुत्ववादी हमला मानते हैं, क्योंकि रोहित और ए.एस.ए. की गतिविधियों से ज़ाहिर है कि उनकी राजनीति हिंदुत्व की पूरी कार्यसूची के ख़िलाफ़ रही है. आरएसएस और उससे जुड़े संगठन एक ऐसा भारत बनाना चाहते हैं जो हिंदुत्व की एकरूपता के सांचे में ढला होगा, जहां अन्य धर्मों को माननेवाले लोग दोयम दर्जे के नागरिक होंगे, जहां सदियों से कायम उत्पीड़नकारी जाति-व्यवस्था को संवैधानिक मान्यता प्राप्त होगी और हर व्यक्ति को वही काम करने होंगे जो सनातन धर्म के अनुरूप उसकी जाति के लिए निर्धारित हैं. ये शक्तियां जितनी इस्लाम और ईसाइयत की विरोधी हैं, उतनी ही दलित विरोधी भी. कोई आश्चर्य नहीं कि हिंदुत्व का आन्दोलन उसी महाराष्ट्र से शुरू हुआ जहां ज्योतिबा फुले और सावित्रीबाई फुले से लेकर बाबा साहेब आम्बेडकर तक, दलित उभार के सबसे मज़बूत स्तम्भ उभर कर आये. इसीलिए हेडगेवार का आधिकारिक जीवन-चरित्र लिखने वाले चं. प. भिशीकर ने संघ की स्थापना के कारण बताते हुए एक तो इस बात का उल्लेख किया कि ‘यवनों का ज़ोर बढ़ रहा था, दंगे हो रहे थे’, दूसरे, पश्चिम भारत में आकार ले रहे ‘ग़ैर-ब्राह्मण आन्दोलन’ का ज़िक्र किया जिससे समाज में ‘विघटन बढ़ रहा था’.